DA Den Europæiske Unions Tidende C 299/9

Procedure for fordeling af trafikrettigheder i storhertugdømmet Luxembourg

2009/C 299/05

I overensstemmelse med artikel 6 i Europa-Parlamentets og Rådets forordning (EF) nr. 847/2004 om forhandling og gennemførelse af luftfartsaftaler mellem medlemsstaterne og tredjelande er der fastsat følgende nationale procedure med henblik på fordeling af trafikrettigheder i Luxembourg blandt de EF-luftfartsselskaber, som kan komme i betragtning hertil.

Under henvisning til den ændrede lov af 31. januar 1948 om regulering af luftfarten,

under henvisning til den ændrede lov af 19. maj 1999 om

a) adgang til ground handling-markedet i lufthavnen i Luxembourg

b) skabelse af de lovgivningsmæssige bestemmelser vedrørende civil luftfart og

c) om oprettelse af et direktorat for civil luftfart.

Ethvert luftfartsselskab med en gyldig licens udstedt af en EF-medlemsstat i overensstemmelse med Europa-Parlamentets og Rådets forordning (EF) nr. 1008/2008 og etableret i Luxembourg har ret til at ansøge om tildeling af trafikrettigheder for ruter mellem Luxembourg og tredjelande.

Direktoratet for civil luftfart (DAC) er kompetent hvad angår tildelingen af trafikrettigheder for ruter mellem Luxembourg og tredjelande, og det træffer sine beslutninger om fordeling af trafikrettigheder til luftfartsselskaber efter skriftlig anmodning.

Luftfartselskabernes ansøgninger om tildeling af trafikrettigheder indsendes, på fransk eller engelsk, til følgende adresse:

Direction de l’Aviation Civile B.P. 283 2012 Luxembourg LUXEMBOURG

i) tildeling af trafikrettigheder inden for rammerne af en bilateral aftale med tredjelande, hvori der ikke er fastsat begrænsninger af trafikrettighederne, navnlig angående antallet af udpegede luftfartsselskaber, antallet af afgange eller kapaciteter:

Direktoratet for civil luftfart (DCA) vil godkende ansøgninger fra luftfartsselskaber, der opfylder de nødvendige betingelser, om udnyttelse af trafikrettigheder, når den bilaterale aftale med pågældende tredjeland ikke fastsætter begrænsninger i trafikrettighederne, navnlig i antallet af luftfartsselskaber, antallet af afgange eller kapaciteter.

ii) tildeling af trafikrettigheder inden for rammerne af en bilateral aftale med tredjelande, hvori der er fastsat begrænsninger i trafikrettighederne, navnlig angående antallet af udpegede luftfartsselskaber, antallet af afgange eller kapaciteter:

Tildelingen af begrænsede trafikrettigheder, der er fastlagt i bilaterale aftaler med tredjelande, sker i overensstemmelse med bestemmelserne i forordning (EF) nr. 847/2004 om forhandling og gennemførelse af luftfartsaftaler mellem medlemsstaterne og tredjelande.

Direktoratet for civil luftfart lægger følgende til grund for sin beslutning om tildeling af trafikrettigheder:

a) typen og omfanget af den beflyvning, der tilbydes

b) antallet af afgange og kapaciteten på den beflyvning, der tilbydes

c) den foreslåede startdato og driftsperioden

d) maksimeringen af fordelene for forbrugere gennem tilvejebringelse af billige, effektive og konkurrencedygtige lufttransporttjenester

e) den tilbudte prisstruktur

f) bevaringen af kontinuitet i luftfartsdriften

g) i givet fald integrationen af den tilbudte beflyvning i et eksisterende rutenet

h) de miljømæssige konsekvenser

i) den hensigtsmæssige anvendelse af de tilgængelige trafikrettigheder

j) den økonomiske rentabilitet af den beflyvning, der tilbydes

k) den hensigtsmæssige udvikling af lufttransport, handel og turisme i Luxembourg og inden for Fællesskabet.

De første ansøgninger og alle ikke-fortrolige oplysninger herom offentliggøres af direktoratet for civil luftfart på dets hjemmeside. Andre luftfartsselskaber kan forelægge en ansøgning om tildeling af trafikrettigheder på samme rute i en periode på 21 dage efter offentliggørelsen af oplysningerne om den første ansøgning. Disse ansøgninger offentliggøres på samme betingelser som for den første ansøgning. Ansøgninger, som modtages efter fristens udløb, tages ikke i betragtning.

Direktoratet for civil luftfart udarbejder et udkast til beslutning vedrørende en ansøgning om trafikrettigheder senest 60 (tres) dage efter den første ansøgning. Direktoratet for civil luftfart offentliggør på sin hjemmeside udkastet til beslutning, herunder de tilhørende begrundelser, og oplyser skriftligt de luftfartselskaber, der har ansøgt om de pågældende trafikrettigheder, herom. Alle luftfartselskaber, der var part i tildelingsproceduren, kan inden for femten (15) dage efter offentliggørelsen af udkastet til beslutning anmode om, at udkastet til beslutning tages op til fornyet overvejelse, og fremlægge yderligere oplysninger eller dokumenter til grund for anmodningen. Senest tredive (30) dage efter offentliggørelsen af udkastet til beslutning træffer direktoratet for civil luftfart den endelige beslutning, der offentliggøres på dets hjemmeside og fremsendes til alle interesserede luftfartselskaber.

En beslutning om tildeling af trafikrettigheder er gældende i syv (7) år.

Luftfartselskabet, der af direktoratet for civil luftfart tildeles trafikrettigheder, kan ikke overdrage disse til et andet selskab.

Hvis de trafikrettigheder, som direktoratet for civil luftfart har tildelt et luftfartselskab, ikke udstedes eller tilbagekaldes af det pågældende tredjelands kompetente myndigheder, skal luftfartselskabet straks oplyse dette skriftligt til direktoratet for civil luftfart.

Direktoratet for civil luftfart fører tilsyn med de tildelte trafikrettigheder og kontrollerer, at de pågældende luftfartselskaber driver trafikrettighederne i overensstemmelse med de bestemmelser, der er anført i beslutningen om tildeling af trafikrettigheder, og under overholdelse af alle andre på området gældende bestemmelser.

Direktoratet for civil luftfart kan tilbagekalde de trafikrettigheder, der er tildelt et luftfartselskab, i følgende tilfælde:

a) luftfartsselskabet indleder ikke beflyvningen af den pågældende rute inden seks (6) måneder efter den dato, hvor beslutningen om tildeling af trafikrettigheder får retsvirkning

b) luftfartselskabet anvender ikke trafikrettighederne i en periode på 12 på hinanden følgende måneder

c) de kompetente myndigheder i den stat, som luftfartselskabet hører under, tilbagekalder luftfartselskabets licens

d) luftfartsselskabet overtræder de betingelser, der er fastsat i beslutningen om tildeling af trafikrettigheder

e) luftfartselskabet overholder ikke de bestemmelser, der er fastsat i den luftfartsaftale, der ligger til grund for beslutningen om tildeling af trafikrettigheder, eller det overholder ikke andre internationale forpligtelser

f) luftfartselskabet lever hverken op til betingelserne for at udføre lufttransport eller til de bestemmelser, der er gældende for denne aktivitet

g) en nyvurdering, foretaget af direktoratet for civil luftfart som følge af en indsigelse fra en konkurrent tidligst 3 år efter beslutningen om tildeling, viser, at luftfartselskabet ikke på en hensigtsmæssig måde udnytter de trafikrettigheder, det har fået tildelt.

Hvis direktoratet for civil luftfart tilbagekalder begrænsede trafikrettigheder, der er blevet tildelt et luftfartselskab, iværksættes en ny procedure om tildeling af disse trafikrettigheder.

De begrænsede trafikrettigheder, der er blevet tildelt et luftfartselskab, før dette regulativ træder i kraft, vil blive omfattet af en ny tildelingsprocedure efter en overgangsperiode på tre (3) år efter dette regulativs ikrafttræden.

Et luftfartselskabs ansøgning om trafikrettigheder skal indeholde følgende oplysninger:

— en beskrivelse af de beflyvninger, som ansøgningen om trafikrettigheder vedrører

— driftsperiode og driftstype (transport af personer eller varer etc.)

— beskrivelse af de tilbudte beflyvninger (antal ugentlige afgange, mellemlandinger, årlig eller sæsonmæssig trafikmængde etc.)

— flytyper og -konfiguration

— forventet startdato

— billetprisstruktur

— beskrivelse af, hvorledes beflyvningen påtænkes udbudt til salg

— eventuelle tilslutninger til det pågældende luftfartsselskabs eksisterende rutenet og forbindelser med andre luftfartsselskabers rutenet

Ansøgere skal vedlægge deres ansøgninger følgende:

— kopi af driftslicensen i overensstemmelse med gældende fællesskabsret

— driftstilladelsen (AOC), herunder driftsspecifikationen og den tilsvarende geografiske specifikation, der omfatter de ønskede trafikrettigheder

— beviset for ansvarsforsikring for så vidt angår skader på tredjemand

— sikkerhedsprogrammet.

Direktoratet for civil luftfart offentliggør på sin hjemmeside en fortegnelse over alle tilgængelige trafikrettigheder og den foreløbige tidsplan for de forventede bilaterale forhandlinger med tredjelande.